La companyia aèria Norwegian celebra aquest dimarts el primer aniversari dels seus vols directes entre l'aeroport de Barcelona i els Estats Units, i ho fa liderant el mercat de les connexions amb Nord-amèrica. En aquest període de temps, l'aerolínia ha transportat un total de 316.000 passatgers en 1.211 vols. Norwegian enllaça Barcelona amb Nova York-Newark, Los Angeles, Oakland-San Francisco i Miami-Fort Lauderdale.

Segons dades facilitades per la companyia escandinava, en un any Norwegian s'ha convertit en protagonista del trànsit que s'enlaira del Prat cap als Estats Units. En el primer quadrimestre del 2018, va liderar les operacions, amb una quota de mercat del 34,3%. Entre el gener i l'abril, Norwegian ha transportat a l'altra banda de l'Atlàntic 120.854 passatgers, per davant dels 105.600 d'American Airlines, dels 52.337 de Delta, dels 43.399 de United i dels 29.528 de Level.

En total, la connexió nord-americana des de Barcelona suma més de 350.000 passatgers en els quatre primers mesos de l'any, una xifra que suposa un increment del 82,2% en comparació del mateix període de l'any passat, quan ni Norwegian ni Level havien començat a operar els seus vols americans. Norwegian presumeix d'haver proporcionat "vuit de cada deu nous passatgers" que han volat entre Barcelona i els Estats Units durant el primer quadrimestre d'aquest any.

Durant aquest mes de juny, i fins al 28 de juliol, la companyia escandinava es veu obligada a modificar a la baixa l'oferta de places d'alguns dels seus vols nord-americans a causa dels protocols de revisió dels motors Rolls-Royce que alimenten els seus flamants Boeing 787 Dreamliner. Els problemes amb els motors Rolls-Royce afecten gairebé mig miler d'aeronaus de diverses companyies. Per pal·liar l'escassetat d'avions durant les revisions, Norwegian ha contractat un lísing amb la companyia portuguesa Hi-Fly, que operarà alguns dels vols entre Barcelona i Newark i entre Barcelona i Oakland amb aparells Airbus 340, de menor capacitat que els Boeing 787.

Fonts de la companyia descarten que la incidència pugui causar problemes d'overbooking i assenyalen que als passatgers que es veuen afectats pel canvi d'aeronau en el seu vol se'ls avisa amb antelació i se'ls ofereix la possibilitat de reclamar un reemborsament del bitllet.

Norwegian, que dona feina a més de 800 persones a la seva base de Barcelona, ja ha detallat els seus plans per a la propera temporada d'hivern 2018-2019 (del 28 d'octubre al 30 de març). Manté les quatre rutes als Estats Units, oferint un total de 207.000 places de llarg radi a Barcelona, un 38% més que l'hivern passat.